1.

Predkladacia správa

Návrh opatrenia Národnej banky Slovenska, ktorým sa mení a dopĺňa opatrenie Národnej banky Slovenska č. 6/1999, ktorým sa určujú podmienky na usmerňovanie platobnej bilancie Slovenskej republiky v znení neskorších predpisov je vypracovaný v nadväznosti na splnomocňovacie ustanovenie § 29 písm. b) zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov.

Účelom predloženého návrhu opatrenia je zmena a rozšírenie doteraz existujúcich platobných titulov na základe
a)	usmernenia ECB/2004/15 zo 16. júla 2004 o požiadavkách Európskej centrálnej banky na štatistické výkazníctvo v oblasti štatistiky platobnej bilancie a medzinárodnej investičnej pozície a o výkaze medzinárodných rezerv,
b)	nariadenia Európskeho parlamentu a Rady (ES) č. 184/2005 z 12. januára 2005 o štatistike Spoločenstva v oblasti platobnej bilancie, medzinárodného obchodu so službami a priamych zahraničných investícií, 
c)	manuálu Medzinárodného menového fondu č.5 o platobnej bilancii.  

Predkladaný návrh opatrenia je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.

Navrhované opatrenie nebude mať dopad na štátny rozpočet, iné verejné financie, obyvateľov, hospodárenie podnikateľskej sféry a iných právnických osôb, na životné prostredie a nebude mať vplyv na zamestnanosť. 

Materiál obsahuje odôvodnenie úprav obsahovej náplne existujúcich a nových platobných titulov, doložku zlučiteľnosti, ktorá poukazuje na súlad predpisu s právom Európskych spoločenstiev a právom Európskej únie.

Podľa čl. 3 ods.7 pokynu guvernéra Národnej banky Slovenska č. 62/2001 o pravidlách normotvornej činnosti Národnej banky Slovenska a o Vestníku Národnej banky Slovenska predkladaný návrh opatrenia nevyžaduje konzultáciu s Európskou centrálnou bankou. 

Predmetný návrh bol zaslaný na vnútorné pripomienkové konanie jednotlivým úsekom, odborom a pobočkám Národnej banky Slovenska. Pripomienky legislatívneho a právneho odboru boli legislatívno-technického charakteru a sú v materiáli zapracované.